पुस्तकालयको उचित व्यवस्थापनका लागि कानुन बनाउन माग
नेकपा (एमाले) का सांसद ठाकुरप्रसाद गैरेले पुराना पुस्तकालयहरूको संरक्षण र नयाँ पुस्तकालय खोल्नका लागि आवश्यक कानुनी व्यवस्था गर्न सरकारसँग माग गर्नुभएको छ ।
काठमाडौं, वैशाख १२ गते । नेकपा (एमाले) का सांसद ठाकुरप्रसाद गैरेले पुराना पुस्तकालयहरूको संरक्षण र नयाँ पुस्तकालय खोल्नका लागि आवश्यक कानुनी व्यवस्था गर्न सरकारसँग माग गर्नुभएको छ ।मङ्गलबार प्रतिनिधिसभा बैठकमा शून्य समयमा बोल्नुहुँदै सांसद गैरेले कानुनको अभावमा पुस्तकालयहरूले समस्या भोगिरहनु परेको उल्लेख गर्नुहुँदै त्यसको उचित व्यवस्थापनका लागि तत्काल आवश्यक कानुन बनाउन सरकारसँग माग गर्नु भएको हो ।सांसद गैरेले पुस्तकालयको उचित व्यवस्थापनका लागि कानुन बनाउने गरी तत्काल संसदमा विधेयक पेस गर्न पनि सरकारलाई सचेत गराउनुभयो ।‘‘यो सार्वजनिक पुस्तकालय सञ्चालन सम्बन्धी नियम, कानुन, ऐन नहुँदा पुस्तकालयहरूले भोग्नु परेको समस्या एकातिर छ भने पुस्तकालयको अभावले पढ्ने बानी पनि समाप्त हुँदैछ । र पुस्तकहरू पनि हराउँदै गइरहेका छन् । पुस्तक प्राप्त गर्न पनि छोडिएको छ ।,’’ सांसद गैरेले भन्नुभयो, भन्नुभयो, ‘‘त्यसकारण यो पुराना सार्वजनिक पुस्तकालयहरूलाई संरक्षण गर्न तत्काल कानुन बनाउन र नयाँ पुस्तकालयहरू खोल्नका लागि ती सबै पुस्तकालयहरूको सञ्चालनको, व्यवस्थापनको विषयमा अगाडि बढ्नका लागि तत्काल ऐन सदनमा प्रस्तुत गरेर व्यवस्थित गर्नेतर्फ म सरकारको ध्यानाकर्षण गर्न चाहन्छु ।’’सांसद गैरेले पुस्तक पढ्ने संस्कृति नै हराउन लागि रहेका बेला सरकारले पुस्तकालयको व्यवस्थापनमा ध्यान दिनुपर्ने पनि बताउनुभयो ।